A Tanács 2800/98/EK rendelete

(1998. december 15.)

a közös agrárpolitika területén az euró bevezetésére tekintettel alkalmazandó átmeneti intézkedésekről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 42. és 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

tekintettel a Monetáris Bizottság véleményére [4],

mivel az euró bevezetésével kapcsolatos agromonetáris intézkedések megállapításáról szóló, 1998. december 15-i 2799/98/EK tanácsi rendelet [5] kizárja az aktuális devizaárfolyamoktól eltérő különleges mezőgazdasági átváltási árfolyamok rögzítésének lehetőségét;

mivel a közös agrárpolitika céljából alkalmazandó elszámolási egységekről és átváltási árfolyamokról szóló, 1992. december 28-i 3813/92/EGK tanácsi rendelet [6] alapján az 1998. december 31-én hatályban lévő mezőgazdasági átváltási árfolyamok eltérhetnek a Tanács által a résztvevő tagállamok pénznemeire visszavonhatatlanul, a Szerződés 109l. cikkének (4) bekezdése első mondatának megfelelően rögzített átváltási árfolyamoktól és a nem résztvevő tagállamokra 1999. január 1-jén alkalmazandó aktuális árfolyamoktól;

mivel a mezőgazdasági átváltási árfolyamok 1999. január 1-jei megszűnése egy jelentős újraértékeléssel megegyező következményekkel járhat; mivel ez ennek megfelelően a mezőgazdaságból származó bevétel csökkenését eredményezheti; mivel, következésképpen indokolt lehet egy olyan ideiglenes, degresszív támogatásról intézkedni, amellyel a közgazdasági szabályokkal összeegyeztethető módon lehet lépést tartani a mezőgazdasági árak alakulásával;

mivel lehetővé kell tenni a mezőgazdasági átváltási árfolyamok megszűnéséből fakadó hatásoknak a nemzeti valutában kifejezett közvetlen támogatások bizonyos típusainak szintjén történő, az e támogatásokra vonatkozó speciális szabályoknak megfelelő ellensúlyozását;

mivel intézkedni kell a tagállamok és a Bizottság közötti szoros, a rendelet végrehajtásának elősegítését célzó együttműködést megteremtő eljárásról,

ELFOGADTA EZT A RENDELETET:

1. cikk

E rendelet alkalmazásában, a 2799/98/EK rendelet ellenére:

a) "jelentős újraértékelés": az 1999. január 1-jén érvényben lévő átváltási árfolyam olyan csökkenése, ami abszolút összegben nagyobb, mint az 1999. január 1-jén, valamint az alábbi időszakokban érvényben lévő legalacsonyabb átváltási árfolyamok különbözete:

- az elmúlt 12 hónapban,

- az elmúlt 12 és 24 hónap közötti időszakban bármikor, és

- az elmúlt 24 és 36 hónap közötti időszakban bármikor.

A második és a harmadik franciabekezdés alá tartozó különbözeteknek csak a kétharmadát, illetve az egyharmadát kell figyelembe venni;

b) "jelentős rész": egyfelől a jelentős és a nem jelentős újraértékelések közötti határérték, másfelől az euró 1999. január 1-jei, nemzeti valutaegységekre vonatkozó átváltási árfolyama vagy nemzeti valutára vonatkozó árfolyama közötti különbözet. Ezt a különbözetet az említett határérték százalékában kell kifejezni.

2. cikk

Ha az euró bármely tagállam nemzeti valutaegységére vonatkozó, 1999. január 1-jei átváltási árfolyama, vagy bármely tagállam nemzeti valutájára vonatkozó, 1999. január 1-jei árfolyama jelentős újraértékelésen megy keresztül az 1998. december 31-én hatályban lévő mezőgazdasági átváltási árfolyamokkal szemben, úgy erre a jelentős újraértékelésre a 2799/98/EK rendelet 4. és 6. cikke vonatkozik, és az újraértékelés jelentős részét az 1. cikk b) pontja szerint kell meghatározni.

Azonban, a 2799/98/EK rendelet 4. cikke (2) bekezdésének megfelelően megállapított legmagasabb értéket az 1999. év első 9 hónapjában mért árfolyamváltozás jövedelemre gyakorolt hatásának függvényében szükség esetén csökkenteni vagy törölni kell.

3. cikk

(1) Ha az eurónak az 1999-es meghatározó ügyleti tény napján:

- a hektáronkénti vagy számosállat-egységre számított átalánytámogatás, vagy

- az anyajuhonkénti vagy nősténykecskénkénti kiegyenlítő jövedelemtámogatás, vagy

- a strukturális vagy környezeti jellegű összegek

esetén alkalmazandó, a nemzeti valutaegységre vonatkozó átváltási árfolyama vagy a nemzeti valutára vonatkozó árfolyama alacsonyabb, mint az előzőleg alkalmazott árfolyam, úgy kiegyenlítő támogatást kell biztosítani.

A támogatást a 2799/98/EK rendelet 5. cikkének megfelelően kell kiszámítani.

Az említett rendelet 6. cikke (1) bekezdésének második franciabekezdése mellett a közösségi hozzájárulás összege az első évben a támogatás 100 %-a.

(2) A Tanács a következő években – a Bizottság javaslatáról minősített többséggel döntve – felfüggesztheti az első bekezdés első és második albekezdésének rendelkezéseit, és elrendelheti a kompenzáció terven felüli csökkentését.

4. cikk

A Bizottság 2001. március 31-ig jelentést nyújt be a Tanácsnak az e rendeletben foglalt átmeneti intézkedések végrehajtásáról.

5. cikk

E rendelet alkalmazásának részletes szabályait:

a) a gabonafélék piacának közös szervezéséről szóló, 1992. június 30-i 1766/92/EGK tanácsi rendelet [7] 23. cikkében; vagy

b) a mezőgazdasági vagy halászati termékek piacainak közös szervezését megteremtő más rendeletek megfelelő cikkeiben; vagy

c) a hasonló eljárásokat bevezető más közösségi rendelkezések megfelelő cikkeiben

szabályozott eljárásnak megfelelően kell elfogadni.

6. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ezt a rendeletet 1999. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. december 15-én.

a Tanács részéről

az elnök

W. Molterer

[1] HL C 224., 1998.7.17., 22. o.

[2] HL C 328., 1998.10.26.

[3] 1998. szeptember 9-i vélemény (a Hivatalos Lapban még nem tették közzé).

[4] 1998. szeptember 30-i vélemény (a Hivatalos Lapban még nem tették közzé).

[5] HL L 349., 1998.12.24., 1. o.

[6] HL L 387., 1992.12.31., 1. o. A legutóbb a 150/95/EK rendelettel (HL L 22., 1995.1.31., 1. o.) módosított rendelet.

[7] HL L 181., 1992.7.1., 21. o. A legutóbb a 923/96/EK bizottsági rendelettel (HL L 126., 1996.5.24., 37. o.) módosított rendelet.

--------------------------------------------------